KOMMISSIONENS BESLUTNING af 7. oktober 1998 vedrørende en anmodning indgivet af DIP Electronics Ltd om tilbagebetaling af antidumpingtold skyldig på importen af DRAMs med oprindelse i Japan (meddelt under nummer K(1998) 2966) (Kun den engelske tekst er autentisk) (98/579/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab (1), som senest ændret ved forordning (EF) nr. 905/98 (2), særlig artikel 11, stk. 8,

efter konsultation af Det Rådgivende Udvalg, og

ud fra følgende betragtninger:

A. PROCEDURE

(1) Ved Rådets forordning (EØF) nr. 2112/90 (3) indførtes en endelig antidumpingtold på importen af visse typer elektroniske mikrokredsløb, såkaldte DRAMs (Dynamic Random Access Memories), med oprindelse i Japan. Resttolden udgjorde 60 %.

(2) DIP Electronics Ltd (i det følgende benævnt »ansøgeren«) indgav den 13. juli 1995 en anmodning om tilbagebetaling af [ . . . ] (4) GBP, der var skyldig i antidumpingtold på importen af DRAMs af japansk oprindelse.

Ansøgeren hævdede, at dumpingmargerne for de DRAMs, for hvilke antidumpingtold var skyldig, var væsentligt lavere end det niveau for resttolden på 60 %, der fastsættes i forordning (EØF) nr. 2112/90. Anmodningen indeholdt imidlertid ingen dokumentation for, at den told, der krævedes tilbagebetalt, var blevet betalt.

Ansøgeren blev underrettet om, at anmodningen i overensstemmelse med artikel 11, stk. 8, i forordning (EF) nr. 384/96, der indeholder bestemmelserne vedrørende undersøgelser om tilbagebetaling, måtte afvises, da den ikke indeholdt dokumentation for betalingen af den antidumpingtold, der krævedes tilbagebetalt.

Ansøgeren svarede, at den ikke havde økonomisk mulighed for at betale den skyldige antidumpingtold. Ansøgeren blev givet yderligere mulighed for at betale antidumpingtolden, men gjorde det ikke.

(3) Den 13. august 1997 underrettede ansøgeren Kommissionen om, at DIP Electronics Ltd påtænkte at overdrage sine forretninger til en kurator. Kommissionen underrettedes efterfølgende om, at ansøgeren var gået i frivillig likvidation den 19. august 1997.

(4) Bobestyreren underrettedes som repræsentant for ansøgeren om de vigtigste kendsgerninger og overvejelser, på grundlag af hvilke det påtænktes at afvise anmodningen. Bobestyreren fremsatte ingen bemærkninger.

B. ANTAGELIGHED

(5) Det er blevet fastslået, at ansøgeren ikke har betalt den antidumpingtold, der kræves tilbagebetalt. Da forudgående betaling af antidumpingtolden er en af de grundlæggende forudsætninger for, at en anmodning om tilbagebetaling kan antages, bør anmodningen afvises -

VEDTAGET FØLGENDE BESLUTNING:

Artikel 1

Den af DIP Electronics Ltd indgivne anmodning om tilbagebetaling af i alt [ . . . ] GBP afvises.

Artikel 2

Denne beslutning er rettet til Det Forenede Kongerige og til DIP Electronics Ltd, Sheraton House, Castle Park, Cambridge, CB3 0AX.

Udfærdiget i Bruxelles, den 7. oktober 1998.

På Kommissionens vegne

Leon BRITTAN

Næstformand

(1) EFT L 56 af 6. 3. 1996, s. 1.

(2) EFT L 128 af 30. 4. 1998, s. 18.

(3) EFT L 193 af 25. 7. 1990, s. 1.

(4) Forretningshemmelighed